recursal/SuperWikiNEXT-32B huggingface dataset:
**תיק סגור** היא סדרת דרמה ישראלית בת עונה אחת ששודרה בערוץ 10, ועלתה לשידור ב-10 בפברואר 2002 והסתיימה ב-28 באפריל. העלילה מתרחשת בתחנת משטרה בבאר שבע. היא נוצרה על ידי התסריטאי רשף לוי שכתב את כל פרקיה, והבמאי שי כנות שביים את עשרת הפרקים הראשונים. 

הסדרה שודרה בימיו הראשונים של ערוץ 10 (2002), והפקתה החלה עוד לפני שהערוץ עלה לשידור. היא הייתה התוכנית היקרה ביותר שהופיעה בלוח השידורים דאז (עלות הפקת כל פרק הייתה כ-100 אלף דולר). למרות הביקורות המשבחות הצליחה "תיק סגור" להניב בפרק הראשון רק 3.6% רייטינג ואחרי הפרק השלישי ירדה מלוח השידורים. כשנה לאחר מכן שודרה הסדרה מתחילתה ועד סופה אך עדיין לא הצליחה לסחוף קהל צופים גדול. בדצמבר 2006 שודרו כל פרקי הסדרה כרצועה לילית-יומית קבועה. רענן שקד, מבקר הטלוויזיה של ידיעות אחרונות, כינה אותה: "הסדרה הטובה ביותר שאתם לא רואים". דמותו של מנחם מדמוני המשיכה אחר כך לסדרה "הבורר", גם היא סדרה של רשף לוי ושי כנות. הסדרה שודרה שוב במלואה בערוץ yes קולנוע ישראלי בקיץ 2015.

פרטי עלילה
----------

בני לוי (דני גבע) הוא חוקר תל אביבי ציני ושחצן, שמועבר לדרום עקב בעיות משמעת והתנהגות אלימה ומצוות למנחם מדמוני (אורי קלאוזנר), חוקר חביב, שמכיר את התושבים ומסתדר איתם בכל מצב. בין השניים מתפתחת מערכת יחסי עבודה טעונה, המושפעת מהבדלי האופי ביניהם. בכל פרק יוצאים השניים לחקור מקרה רצח ועוקבים צעד אחר צעד אחרי תנועותיו האחרונות של הקורבן. ככל שהחקירה מתקדמת, נאלצים השניים להתמודד עם חשודים אפשריים ועם תפניות מפתיעות. הם זוכים לגיבוי ממפקד היחידה, תורג'מן (עמוס לביא), ומשתפים בחקירות את חבריהם לתחנה. הצוות מורכב משלל דמויות: ריטה שוקרון כסגנית המפקד; שאול מזרחי כחוקר בצוות; וסיגלית פוקס כחוקרת מתחילה. עוד משתתפים: מרינה שויף, ולדימיר פרידמן, עדי טופול, נטע גרטי ומשה נאור.

צוות התוכנית (מימין למעלה): סיגלית פוקס, עמוס לביא, אורי קלאוזנר, שאול מזרחי, משה נאור, ריטה שוקרון, ולדימיר פרידמן ודני גבע.

שחקנים ודמויותיהם
-----------------

* **בני לוי** (דני גבע)
* **מנחם מדמוני** (אורי קלאוזנר)
* **יוסי תורג'מן** (עמוס לביא)
* **אמיל אוחנינה** (שאול מזרחי)
* **ענת ארבלי** (סיגלית פוקס)
* **רינה אקמן** (ריטה שוקרון)
* **דימטרי זגנוב** (ולדימיר פרידמן)
* **אורי פקר** (משה נאור)
* **מיכל מדמוני** (עדי טופול)
* **רונה חלפון** (מרינה שויף)
* **אורן הקטן** (אורן איסקוב)
* **דני הקטן** (דניאל קזקוב)

קישורים חיצוניים
----------------

* "תיק סגור", במסד הנתונים הקולנועיים IMDb (באנגלית)
* "תיק סגור", במיזם "אישים" לתיעוד היצירה הישראלית
* תיק סגור, באתר ynet, 7 בפברואר 2002
* רשף ורגב לוי, איך יצרתי להיט היסטרי, באתר ynet, 23 בפברואר 2003
* זה לא כל כך נעים לראות תיק סגור - ריאיון עם שי כנות באתר "המסך המפוצל", 25 באוגוסט 2003

הערות שוליים
------------

1. ↑  אביבה קרול, ‏החלה בצילומי סדרה ל"ישראל 10", באתר גלובס, 29 באוגוסט 2001
2. ↑  הסדרה הכי טובה שלא ראיתם
3. ↑  רותה קופפר, כחול לבן מאדום לשחור, באתר הארץ, 8 באוקטובר 2008
**דבר הלמד מסופו** היא אחת מן י"ג מידות שהתורה נדרשת בהן. משמעות המידה היא, שכאשר התורה איננה מפרשת בדין מסוים את כל פרטיו, יש לנו לדרוש וללמוד מן הדין הסמוך לו על פרטי הדין.

שם הכלל ותוכנו
--------------

למרות שמו של הכלל, אין הכוונה שהדין המלמד צריך להכתב לאחרי הדין הנלמד, אלא אף אם הדבר להפך, שהתורה כתבה בהתחלה את הדין המבואר הרי שאפשר ללמוד ממנו לדין שאיננו מבואר. אך בכל זאת המידה מכונה "דבר הלמד **מסופו**", בגלל שבדרך כלל הסדר הוא שפירוש הדין נכתב רק לאחר שהדין עצמו כבר כתוב ונאמר. טעם אחר לכינוי המידה "דבר הלמד מסופו" הוא, שכאשר הלימוד הוא מדבר הכתוב בתחילת העניין, אין בכך כל-כך חידוש, שהרי זהו מעין הקדמה לדין שכתוב לאחר כך, ולכן מכונה המידה "דבר הלמד מסופו", שאפילו כאשר הלימוד הוא מסוף הנושא והדין, אפשר להסיק ממנו לגבי תחילת הדין.

ישנה מחלוקת אמוראים האם למדים דבר מסופו או מתחילתו. על הפסוק 

> 
> וְכִי תָבֹאוּ אֶל הָאָרֶץ וּנְטַעְתֶּם כָּל עֵץ מַאֲכָל וַעֲרַלְתֶּם עָרְלָתוֹ אֶת פִּרְיוֹ שָׁלֹשׁ שָׁנִים יִהְיֶה לָכֶם עֲרֵלִים לֹא יֵאָכֵל
> 
> 
> 
> 

 אומר רבי יוסי, שאלמלא כתבה התורה "לא יאכל" הרי שהיינו למדים ב"דבר הלמד מתחילתו" שהתורה עוסקת בעץ מאכל, שהרי נאמר בתחילת הפסוק "ונטעתם כל עץ מאכל". והסיבה שהתורה כתבה "ונטעתם כל עץ מאכל", שהאיסור חל רק על עץ שניטע על מנת לאכול את פריו. אך רבי יונה סובר, שאם לא היה כתוב "עץ מאכל" הרי היינו למדים מ"דבר הלמד מסופו", שנאמר "ובשנה החמישית תאכלו את פריו".

דוגמאות לצורת הלימוד
--------------------

* התורה אומרת

> 
> אִישׁ אִישׁ אֶל כָּל שְׁאֵר בְּשָׂרוֹ לֹא תִקְרְבוּ לְגַלּוֹת עֶרְוָה אֲנִי ה'
> 
> 
> 
> 

, אך התורה איננה מפרטת מהי הערוה אודותה מדבר הפסוק, ובכך אוסרת התורה נישואים אל כל הקרובים. למדים אנו מהמשך הכתובים המונים את הערוות האסורות בביאה, שעליהם מדברת התורה ולא על כל קרבה.

* כתוב

> 
> כִּי תָבֹאוּ אֶל אֶרֶץ כְּנַעַן אֲשֶׁר אֲנִי נֹתֵן לָכֶם לַאֲחֻזָּה וְנָתַתִּי נֶגַע צָרַעַת בְּבֵית אֶרֶץ אֲחֻזַּתְכֶם
> 
> 
> 
> 

, אין הפסוק מפרט באיזה סוג בית חל דין צרעת הבית. ומשמע, שבכל סוגי הבתים - בין העשויים מעפר, אבנים ועץ, או שאינם עשויים אלא מבד וצמר - חל דין הצרעת. אך למדים אנו מסופו, שנאמר

 

> 
> וְנָתַץ אֶת הַבַּיִת אֶת אֲבָנָיו וְאֶת עֵצָיו וְאֵת כָּל עֲפַר הַבָּיִת וְהוֹצִיא אֶל מִחוּץ לָעִיר אֶל מָקוֹם טָמֵא
> 
> 
> 
> 

, שדווקא כאשר הבית עשוי מאבנים, עצים ועפר אז חלים עליו דיני צרעת הבית, אך אם אינו מורכב מכל השלשה - אין בו דיני צרעת הבית.

מידה נפרדת או חלק מדבר הלמד מעניינו?
------------------------------------

בין הראשונים, ישנה מחלוקת אודות מידת דבר הלמד מסופו, האם היא מידה נפרדת או שהיא חלק ממידת דבר הלמד מעניינו. יש הסוברים שהיא מידה נפרדת ממידת דבר הלמד מענינו, ויש שכתבו

בשבע המידות שמנה הלל הזקן שבהם התורה נדרשת, לא נמנית המדה. ייתכן שזהו משום שהלל סובר שהיא בכלל מידת "דבר הלמד מעניינו".

ראו גם
------

* דבר הלמד מעניינו

הערות שוליים
------------

1. ↑  מידות אהרן פרק ט"ו
2. ↑  ראב"ד לתורת כהנים סוף פרשת אחרי.
3. ↑  תלמוד ירושלמי, מסכת פאה פרק א', הלכה א'.
4. ↑  ויקרא יט, כג.
5. ↑  שם, כה.
6. ↑  ויקרא יח, ו.
7. ↑  שם יד, לד.
8. ↑  שם, מה.
9. ↑  פירוש רבי סעדיה גאון על י"ג מדות, הובא באבודרהם בסדר תפלות של חול; מדות אהרן פ"א
10. ↑  פירוש רש"י על י"ג מדות; ספר הכריתות, בתי מדות; ראב"ד לתורת כהנים; אבודרהם שם בשם רש"י והרא"ש; הליכות עולם בתחילת שער ד'.
11. ↑  אבות דרבי נתן פרק לז
12. ↑  פירוש רבינו הלל לתורת כהנים, נדפס בספר היובל לכבוד ד"ר שמואל אברהם פוזננסקי
**דנה לרר** (נולדה ב-27 באפריל 1985) היא במאית, תסריטאית, ושחקנית ישראלית. מועמדת לפרס אופיר לשנת 2016 על סרטה "גבולות".

ביוגרפיה
--------

דנה לרר נולדה בנס ציונה. סבא רבא שלה ראובן לרר ייסד את נס ציונה בשנת 1883. אביה משה (מונה) לרר מהנדס ואיש עסקים ואמה מיקרוביולוגית. יש לה שתי אחיות גדולות. כישוריי המשחק והשירה שלה התגלו כבר בגיל צעיר ובשנים 1996–2003 היא לקחה חלק מרכזי בלהקת השירה הייצוגית של נס ציונה בניצוחו של פיני שפיגלר וליאור וידושינסקי, ובמכינת הנוער של ניסן נתיב.

שירתה בצה"ל כמדריכת מוזיאון במוזיאון ההגנה.

סיימה את לימודיה בסטודיו למשחק ניסן נתיב תל אביב בשנת 2008, וב-2010 החלה בלימודי תואר ראשון בקולנוע (מגמת בימוי) באוניברסיטת תל אביב (היום בית הספר לקולנוע ע"ש סטיב טיש). היא סיימה את התואר בשנת 2015. באותה שנה גם יצא סרטה "גבולות" בכיכובה של נעמי לבוב.

כשחקנית שיחקה בתיאטרון בית ליסין, תיאטרון אורנה פורת ותיאטרון ארצי לנוער בעשרות הצגות ("הפי אנד" "לפול ברשת" "רעש לבן" "כשחלום מתעורר לחיים" "מחוברים") ובמשך חמש שנים הופיעה מעל ל-200 הצגות ברחבי הארץ עם הצגת היחיד "כמעט דוגמנית". בקולנוע וטלוויזיה השתתפה בסדרות "המדרשה" "מונא" "ויקי ואני" "ילדי הסתיו" "בקטע אחר" בקרוב אצלך".

דנה וסרטיה זכו בפרסים רבים בפסטיבלי הקולנוע ברחבי העולם. יו"ר חבר השופטים בפסטיבל הבינלאומי לסרטי סטודנטים, המפיק האגדי רוברט לנטוס העניק ל"גבולות" את הפרס הראשון וציין בהחלטתו כי:
״מדובר בבמאית עם כישורים יוצאי דופן ויד בטוחה. עבודתה כנה, שנונה, מלאת תובנה אנושית ומבוימת ללא דופי. דנה לרר היא במאית בעלת סגנון, שליטה וחן, אנו סמוכים שעוד נשמע עלייה בעתיד״.

בשנת 2018 לקחה חלק בחממה הבינלאומית לקולנוע ירושלים לשם הגישה תסריט לסרט עתידי בשם "וונדי" שאותו כתבה עם התסריטאי טל מילר. הסרט קיבל גם פיתוח מקרן יהושע רבינוביץ לאמנויות תל אביב.
בשנת 2019 לקחה חלק ב Talent Village Les Arcs שם זכתה בפרס הראשון על תסריט סרטה העתידי "אושר כפול" (שם זמני).

משמשת גם כמרצה לתסריטאות ומנחת סדנאות כתיבה לילדים ומבוגרים, יצרה את הסדנה "ממציאים סיפור".

פילמוגרפיה נבחרת
----------------

* מבחן בד (2012)
* אלה מתחתנת (2014)
* גבולות (2016)
* מתי בפעם האחרונה (2018)

קישורים חיצוניים
----------------

* אתר האינטרנט הרשמי של דנה לרר
* אלעד שלו, ‏הדור החדש – במאית הסרט גבולות, דנה לרר, באתר "סרט", 16 ביוני 2016
* Oren Peleg, Israeli Filmmaker Finds Her Voice
* אתר למנויים בלבד נירית אנדרמן, איך מצלמים סצינת סקס בעידן MeToo# בלי לפגוע במשתתפים?, באתר הארץ, 21 בינואר 2019
* דניאלה דורון, דנה לרר על כתיבה מהבטן ופחד חיובי ביצירת הסרט הקצר המצוין שלה "גבולות״
* אלעד שלו, ‏הדור החדש – במאית הסרט גבולות, דנה לרר, באתר "סרט", 16 ביוני 2016
|  |
| --- |
|  |
|  |
|  |

**δ (דלתא) במפרש** (נקרא גם **גליזה 321.3**) הוא הכוכב השני בבהירותו בקבוצת הכוכבים מפרש ואחד מהכוכבים הבהירים בשמים.

זהו הכוכב הבהיר ביותר שלא ניתן לו שם, בניגוד לכוכבי הדרום הבהירים האחרים שקיבלו כינוי לכל המאוחר בתחילת המאה ה-20 (למשל רגור, אוויור ופיקוק).

δ במפרש הוא למעשה מערכת בת שלושה כוכבים המורכבת מכוכב כפול ספקטרוסקופי לוקה, אותו מקיף כוכב נוסף. במרחק של כ-69 שניות קשת מהמערכת נמצא זוג כוכבים נוסף, עמומים בהרבה עם דרגות בהירות 11 ו-13.5, שבעבר נחשבו לחלק מהמערכת וקיבלו את הסימון δ במפרש C ו-δ במפרש D. תצפיות עדכניות העלו שמדובר בכוכבים רחוקים יותר מאשר המערכת של δ במפרש והם אינם חלק ממנה אלא נמצאים במקרה על אותו קו ראייה.

סביב שנת 9,000 תביא נקיפת ציר כדור הארץ את הכוכב אל הקוטב השמיימי הדרומי, כך שיהיה ניתן לראותו בחצי הכדור הדרומי בכל שעות הלילה.

δ במפרש Aa ו-Ab
---------------

δ במפרש A הוא כוכב כפול ספקטרוסקופי, המורכב מזוג כוכבי הסדרה הראשית לבנים בעלי סיווג ספקטרלי A5 ו-A1, בעלי מסות 2.0 ו-2.7 מסות שמש ורדיוסים של פי 3.1 ופי 2.1 מרדיוס השמש בהתאמה. δ במפרש Ab הוא הגדול והבהיר יותר מבין השניים והוא קורן בעוצמה של פי 61 מהשמש לעומת עוצמת הארה של פי 20 של בן הזוג δ במפרש Aa. שני הכוכבים מקיפים זה את זה בזמן הקפה של מעט יותר מ-45 ימים ובמרחק ממוצע של כחצי יחידה אסטרונומית. כאשר בן הזוג העמום יותר חולף על פני הבהיר (הליקוי הראשי) יורדת עוצמת ההארה בכמחצית דרגת בהירות נראית למשך 12 שעות וכאשר הכוכב הבהיר יותר מסתיר את העמום (הליקוי המשני), יורדת הבהירות בכשליש דרגת בהירות למשך קרוב ליממה. למרות שזהו שינוי משמעותי למדי בעוצמת ההארה (ירידה של כרבע בעוצמת ההארה בליקוי המשני ושל יותר משליש בליקוי הראשי) זוהה הכוכב ככוכב משתנה רק בשנת 2000 וזהו הכוכב הלוקה הבהיר ביותר בשמי הלילה ואחד הקרובים ביותר למערכת השמש.

δ במפרש B
---------

את זוג הכוכבים δ במפרש A מקיף כוכב הסדרה הראשית מסוג G, במסלול אליפטי מאוד כך שמרחקו מזוג הכוכבים נע בין 26 ל-72 יחידות אסטרונומיות וזמן ההקפה הוא כ-142 שנים. מסתו של δ במפרש B היא כמסת שמש אחת ורדיוסו גדול פי 1.6 מרדיוס השמש וכן עוצמת ההארה שלו גדולה פי יותר מ-3 מעוצמת השמש.

קישורים חיצוניים
----------------

* δ במפרש באתר של ג'ים קלר
* דלתא במפרש, בבסיס הנתונים SIMBAD לגרמי שמיים אסטרונומיים

הערות שוליים
------------

1. ↑  A. Kellerer et al. (2008): Interferometric observations of the multiple stellar system δ Velorum

| הכוכבים הבהירים בקבוצת מפרש |
| --- |
| 

|  |  |
| --- | --- |
| γ (רגור) • δ‏ • λ (סוהייל) • κ (מרקב) • μ |  |

 |
מבואה לבית בעיר בזל
מבואה לטירה עתיקה בקרואטיה
באדריכלות, **מבואה** היא שם כללי לחלל כניסה למבנה או לחלק ממבנה כגון אגף, דירה, משרד וכדומה. השם "מבואה" נובע מתפקידו והקשרו של החלל, ויכול להתייחס למגוון חללים שונים בגודלם ובמראם, מאולם גדול ומפואר בכניסה למבנה ציבור ועד כוך קטן בכניסה לדירה. לעיתים מבנה המבואה הוא צר וארוך ומכנים אותו גם 'פרוזדור' או 'מסדרון'.

תפקידי המבואה
-------------

תפקידה של המבואה הוא לשמש מעבר הדרגתי בין חוץ ופנים המבנה. למבואה הן תפקיד חזותי והן תפקיד פונקציונלי: היא נותנת את הרושם הראשוני של פנים המבנה בקרב הנכנסים אליו והיא מאפשרת מקום התארגנות לפני המשך הכניסה. במקרה של מבואה של בית או דירה, לדוגמה, המבואה עשויה לשמש מקום לחלוץ נעליים או לתלות מעילים או לחלופין להסתכל במראה מבט אחרון לפני היציאה החוצה. כמו כן, המבואה היא מקום נוח למארח לקבל את אורחיו לפני שאלו נכנסים אל סלון ביתו.

במבני ציבור
-----------

במקרה של מבני ציבור, המבואה היא לרוב בפרופורציה לגודל המבנה ונושאת עמה תפקידים נוספים. למבני ציבור מטיפוסים שונים שמות שונים ומאפיינים שונים למבואה שלהם:

* בבתי מלון ובבניינים רבי קומות חלל הכניסה נקרא **לובי**.
* במוסדות תרבות כגון תיאטרון, בית אופרה, אולם קונצרטים או קולנוע נקרא חלל הכניסה וחלל המעבר אל האולם הראשי **פואייה** וגם לו תפקידים נוספים הקשורים להכלת קהל גדול לקראת הופעה.
* לטיפוסים שונים של מבני דת קיים שם אחר למבואה וחלל הכניסה וההתכנסות. לדוגמה:
	+ פרונאוס - חלל הכניסה למקדש יווני
	+ נארטקס - חלל כניסה לכנסייה או קתדרלה
	+ צ'אטיה - מבואת סטופה
* אטריום - אלמנט שמקורו באדריכלות רומית, שם שימש כחצר פנימית פתוחה וסביבה גם היו מתכנסים אורחי הבית ודייריו. השימוש המודרני של המושג הוא עבור חללים פנימיים של בניינים הפתוחים לכל גובה הבניין ומקורים לרוב בזכוכית. לובאים של בתי מלון רבים בנויים למעשה כאטריום.

ראו גם
------

* פורטיקו
* לוג'יה
* מבוי (הלכה)

קישורים חיצוניים
----------------

ויקישיתוף מדיה וקבצים בנושא **מבואה** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 4023023-5

 |
**צב פינטה ענק** (שם מדעי: ***Chelonoidis nigra abingdonii***) הוא תת-מין נכחד של זוחל מהמין צב גלאפגוס שחי באי הקטן פינטה, אחד מאיי גלאפגוס. כמה חוקרים רואים בו מין נפרד.

לצבים אלה שריון מגודל בצורת אוכף, בצורה המאפשרת התרוממות של הצוואר הארוך של הצב עד לצמרות עצים קטנים או קקטוסים. הצב ניזון מעשבים, פרחים ופירות של קקטוסים ושותה כמויות מים, אך לאחר מכן יכול לשרוד כמה חודשים מבלי לאכול או לשתות. הצב יכול לנוח 16 שעות ביום. הצבים התרבו בינואר עד מאי ונעו לעבר מושבות הקינון ביוני עד לנובמבר.

צבי ענק אלה תוארו כבר ב-1877 בידי החוקר הגרמני אלברט גינטר (Albert Günther), מדגימות שהגיעו ללונדון. לאחר ציד כבד שהתרחש במאה ה-19 וכן הבאת מינים פולשים לאיים, הצבים נעלמו מהנוף והייתה הנחה שצבים אלה נכחדו לגמרי מהעולם. אך ב-1971 נמצא פרט בודד שלא נכחד - פרט שקיבל את השם ג'ורג' הבודד, והיה האחרון מבני תת-מינו עד שמת בגיל 100 בשנת 2012. ניסיונות להרביע אותו במינים אחרים לא צלחו.

בשנת 2020 נתגלו שלושים פריטים של צבים הנושאים את הגנים של תת-מין זה באי איסבלה.

קישורים חיצוניים
----------------

ויקישיתוף מדיה וקבצים בנושא **צב פינטה ענק** בוויקישיתוף
* צב פינטה ענק, באתר ITIS (באנגלית)
* צב פינטה ענק, באתר NCBI (באנגלית)
* צב פינטה ענק, באתר האנציקלופדיה של החיים (באנגלית)
* צב פינטה ענק, באתר GBIF (באנגלית)

הערות שוליים
------------

1. ↑  צב פינטה ענק באתר הרשימה האדומה של IUCN
**שירה לב עמי** (נולדה ב-8 באפריל 1980) היא ראשת מערך הדיגיטל הלאומי מהקמתו באפריל 2022. פעילה בתחום משבר האקלים. בעברה הייתה מנמ"רית משרד הבריאות. מעל עשור בתפקידי ניהול ציבורי בכירים, המשלבים תפעול, טכנולוגיה ודאטה לקידום אסטרטגיה לאומית.

ביוגרפיה
--------

הוריה של לב עמי, מתתיהו ולורה ספרבר עלו מארצות הברית והיא עצמה נולדה וגדלה בקיבוץ יהל. שירתה ביחידת המודיעין 8200 כמתכנתת בצוות שעסק באינטגרציה ובממשקים, ולאחר מכן כמפקדת מדור טכנולוגי מבצעי. השתחררה בדרגת סגן ובמהלך שירותה נבחרה כמצטיינת נשיא המדינה**.**

לאחר שחרורה משירות קבע נשארה ביחידה כאזרחית, בתפקיד פיתוח הדרכה ופיתוח ארגוני לחיילים בתפקידים הטכנולוגיים.

לב עמי השלימה שלושה תארים שניים במקביל (ללא תואר ראשון): במסגרת התוכנית הבין-תחומית לתלמידים מצטיינים ע"ש עדי לאוטמן באוניברסיטת תל אביב: תואר שני מנהל עסקים – ניהול טכנולוגיות ומערכות מידע והתנהגות ארגונית, תואר שני במדעי המדינה ומדיניות ציבורית ותואר שני במשפטים. ולומדת כיום לשני תארים שניים נוספים ברגולציה ומדיניות סביבתית ובכלכלה יישומית.

קריירה מקצועית
--------------

בשנים 2002–2004 שימשה לב-עמי כיועצת פיתוח ארגוני ופיתוח הדרכה בחיל מודיעין ביחידה 8200 (כאזרחית).

בשנת 2005 שימשה לב-עמי בחברת שלדור כיועצת אסטרטגית. באותה שנה הצטרפה לב עמי למחלקת העסקאות של קבוצת פישמן, שם עבדה מקרוב עם עורכי דין, רואי חשבון, שמאים ובנקי השקעות, כמנהלת אינטגרציה ותפעול.

שנת 2006 התמנתה למנהלת אסטרטגיה ומערכות מידע בקרן יד הנדיב, ולאחר חמש שנים בקרן עזבה לטובת תפקיד סמנכ"לית מערכות מידע ובריאות דיגיטלית במשרד הבריאות כיהנה בתפקיד בין השנים 2011–2018. על פועלה במשרד הבריאות זכתה לב עמי בפרס הצטיינות אישי למנהלי מערכות מידע במשק ופרס איכות ומצוינות ארגוני במגזר הציבורי[דרוש מקור].

בשנת 2018 הקימה את חברת "ספירניגה" - סטארט-אפ בתחום הבריאות הדיגיטלית.

בשנת 2019 כיהנה סמנכ"לית טכנולוגיה, חדשנות דיגיטלית, דאטה ואסטרטגיה בג'וינט.

בשנים 2019–2022 כיהנה כדירקטורית חיצונית בחברת הביטוח "דייוויד שילד". 

בפברואר 2022 מונתה לתפקיד מנכ"לית מערך הדיגיטל הלאומי במשרד הכלכלה, שתחתיו אוגדו רשות התקשוב הממשלתי ומטה המיזם הלאומי "ישראל דיגיטלית".

זכתה כמה פעמים באות המנמ"ר המצטיין ובתחרויות מצטייני המחשוב של אנשים ומחשבים, ובגיל 36 נבחרה לרשימת "40 הצעירים המבטיחים" של עיתון גלובס.

פעילות התנדבותית
----------------

* חברה בוועדת איכות סביבה של מועצת העיר מודיעין
* חברת ועד מנהל ויושבת ראש ועדת כספים בעמותת "יזמ"ה - יהדות זמננו מורשת העם" במודיעין
* דירקטורית חיצונית, יו"ר ועדת תגמול, חברה בוועדת הביקורת החיצונית וחברת ועדת מאזן, בחברת DavidShield
* חברה בוועדת כספים בשדולת הנשים
* מתנדבת בקבוצת "הורים למען האקלים"
* חברת ועד מנהל בעמותת הפורום הישראלי לאנרגיה
* חברת דירקטוריון קרן קיימת לישראל

חיים אישיים
-----------

נשואה לטל לב-עמי, מנכ"ל ומייסד חברת קלאודינרי, ואמא לשלושה. מתגוררת במודיעין.

קישורים חיצוניים
----------------

* שירה לב עמי באתר מערך הדיגיטל הלאומי
* שירה לב עמי, ברשת החברתית פייסבוק
* שירה לב עמי, ברשת החברתית LinkedIn

הערות שוליים
------------

1. 1 2  שירה לב עמי-G40 - ארבעים הצעירים המבטיחים 2016, באתר גלובס
2. ↑  שירה לב עמי, באתר forumdvorah
3. ↑  אסף גלעד, ‏שירה לב עמי מונתה לראש מערך הדיגיטל הלאומי החדש, באתר גלובס, 28 בפברואר 2022
**גוף שנתת בי** הוא ספר שירה מאת אלחנן ניר בעריכת לאה שניר, שיצא לאור בעברית בשנת 2019, בהוצאת הקיבוץ המאוחד.

הספר
----

הספר כולל מגוון שירים העוסקים ברגשות ובהתמודדויות של אדם דתי; בהם שירים העוסקים בנושאיים אמוניים דוגמת "איש האמונה אף פעם לא בודד", שירים העוסקים בהתמודדויות זוגיות דוגמת "נָאר תֵּירֶע" ושירים העוסקים ברווקות מאוחרת דוגמת "טליה אמרה לו שלא".

על השירים הבולטים בספר נמנים גם "הגוף הזה לך" ו"על הפסטרמה והחמוצים".

מרבית השירים כוללים מילים מהמקורות היהודיים, לעיתים תוך שינוי מהמשמעות המקורית או תוך עימות ישיר מול מושכלת יסוד. כך למשל השיר "איש האמונה אף פעם לא בודד" ששמו מהדהד את שם הספר "איש האמונה הבודד" של הרב יוסף דוב הלוי סולובייצ'יק נפתח בשורה "בַּיְשִׁיבָה לִמְּדוּ אוֹתִי שֶׁאִישׁ הָאֱמוּנָה אַף פַּעַם לֹא בּוֹדֵד/ אֲבָל הַחַיִּים גִּלוּ דְּבָרִים אֲחֵרִים..."

העורך מתאר את הספר:  
"[הספר] עוסק בהתרוצצות האדם מול נפשו ואמונתו, בשבר ובתיקון, במתח בין גוף לרוח, ובכאבי המקום והזמן הזה. ספר זה מצטרף לספרי השירה הקודמים שלו, שהפכו למעין ספרי תפילה ומסע עבור רבים המבקשים למצוא שפת עומק חדשה, מלאה כנות, חמלה והומור לחיים אנושיים ויהודיים עכשוויים"

ביקורת על הספר
--------------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
אלי הירש מתאר את חשיבותו התרבותית הייחודית של הספר:  
"גוף שנתת בי הוא הטוב בספריו של ניר, דווקא בזכות משהו נינוח ורך יותר שאפשר למצוא בו בהשוואה לספריו הקודמים. יש בספר גם שירים מרים מאוד, בעיקר על הפחד והיתמות הכרוכים בחיים בצילו של האל, קרוב מדי לבדידותו, ובכל זאת השירים הבולטים הם אלה שלמרות עצבותם יש בהם גם הומור עדין, אירוניה מלטפת, עין טובה וחוכמה שאין בה אפילו שמץ של התחכמות או התלהמות. דתיים וחילונים יכולים לרוות עונג משיריו, כי ניר חותר אל המקום העמוק ביותר - אל הצד השווה, המשותף, של שני העולמות."

יותם ראובני עמד על זווית נוספת של הספר:  
"ניר מצליח להביא מושגים מהעולם הדתי לרמה שכל חילוני יכול לפחות להבין... למרות הכל, אין מדובר בסוכן דתי המבקש לשתול זרעי אמונה בקרב קוראיו החילונים. הוא מדבר בשפה שהוא מכיר... שיריו של ניר בספר הזה ראויים לתשומת לב, ולו בזכות משחקי הקרבה והריחוק במחול הדתי־החילוני שהוא מתאר..."  
יותם ראובני מסכם את הספר: "יצירה ייחודית שהיא סוג של תפילה לא־דתית".

קישורים חיצוניים
----------------

* הספר באתר הוצאת הקיבוץ המאוחד

**על הספר**:

* יהושבע סמט-שינברג, ‏"שישוב כבר מים התלמוד", **השילוח**, 19, אפריל 2020
* אתר למנויים בלבד יותם ראובני, שירים חילוניים של איש דתי, באתר הארץ, 10 בינואר 2020 **זמין למנויים בתשלום בלבד**
* אלי הירש "משחקי הרעב" **ידיעות אחרונות** 09.12.2019
* הרב אבישי מזרחי "ספר השירה החדש של הרב אלחנן ניר נוגע בנקודות הרגישות של האמונה" **כיפה** 29 בדצמבר 2019
* אורן קלך "משורר העצב הלאומי מכה רביעית, והפעם בגוף" **סרוגים** 23.01.20
* שפרה ריפקין "השארת הספקות - ביקורת שירה" **ערוץ 7** 05/12/19

הערות שוליים
------------

1. ↑  עטיפת הספר
2. ↑  אלי הירש "משחקי הרעב" **ידיעות אחרונות** 09.12.201
3. 1 2  אתר למנויים בלבד יותם ראובני, שירים חילוניים של איש דתי, באתר הארץ, 10 בינואר 2020
חלוקת האימפריה של אלכסנדר מוקדון לפני קרב איפסוס (בערך 303 לפנה"ס)
חלוקת האימפריה לאחר קרב איפסוס (300 לפנה"ס)
**קרב איפסוס** היה קרב שהתרחש בשנת 301 לפנה"ס כחלק ממלחמות הדיאדוכים (מלחמות הירושה על האימפריה של אלכסנדר הגדול), בכפר בשם איפסוס בפריגיה (באסיה הקטנה ובטורקיה של ימינו). אנטיגונוס מונופתלמוס ובנו דמטריוס פוליורקטס עמדו מול קואליציה של שלושה משריו האחרים של אלכסנדר מוקדון: קסנדרוס (שליט מוקדון), ליסימאכוס (שליט תראקיה) וסלאוקוס הראשון, שליט בבל והממלכה האחמנית. במהלך הקרב עשו כל אחד מן הצדדים שימוש בעשרות אלפי לוחמים מכל צד וביניהם גם פילי מלחמה. הקרב מתואר על ידי פלוטרכוס ב"**חיי דמטריוס**". הקרב נחשב, לצד קרב רפיח, לקרב החשוב ביותר בתקופה ההלניסטית. במהלך הקרב מת אנטיגונוס, שהיה בן 81 ובנו ירש את כסאו, אך הצד שלהם נחל כישלון בקרב. 

אנטיגונוס מונופתלמוס היה שליט האזורים שבהם נמצאות כיום סוריה, טורקיה, לבנון וחלק מישראל. עד לקרב איפסוס נחל אנטיגונוס הצלחה יחסית במלחמות הדיאדוכים. המצור על רודוס גרם לתושבי האי להסכים לסייע לאנטיגונוס עם כל אויב למעט תלמי הראשון. קסנדרוס נותר מבודד ותלמי עצמו התאושש מתקיפה של אנשי אנטיגונוס ב-306 לפנה"ס. אנטיגונוס פנה לתקיפת קסנדרוס. סלאוקוס, שרק זמן קצר קודם לכן העניק לצ'נדרגופטה מאוריה חלק מאדמותיו במזרח תמורת 500 פילי מלחמה, החליט לפצל את כוחותיו של אנטיגונוס ולפלוש לאסיה הקטנה. השניים הצליחו להדוף את אנטיגונוס ולכבוש חלקים נרחבים מאסיה הקטנה. ארץ ישראל נפלה בידיו של תלמי הראשון לאחר התמוטטות שלטון אנטיגונוס. אתונה נקלעה לאנרכיה ולשלטון עלה לאכארס (Lachares) שהפך עד מהרה לטירן. דמטריוס נקרא שוב לשקם את הדמוקרטיה. 

הקרב מסמל למעשה את כישלון הניסיון האחרון להחזיק את האימפריה של אלכסנדר הגדול כיחידה אחת ואת התפוררותה הסופית.

ראו גם
------

* מלחמות הדיאדוכים
* אסיה הקטנה בתקופה ההלניסטית

קישורים חיצוניים
----------------

ויקישיתוף מדיה וקבצים בנושא **קרב איפסוס** בוויקישיתוף
* קרב איפסוס, באתר אנציקלופדיה בריטניקה (באנגלית)

הערות שוליים
------------

1. ↑  בנימין שמרון, רחל צלניק, תולדות התקופה ההלניסטית, יח' (האוניברסיטה הפתוחה) 6-5, עמ' 32
2. ↑  "Kingdoms of the Successors of Alexander: After the Battle of Ipsus, B.C. 301". *World Digital Library*. 1800–1884. נבדק ב-2013-07-27.
הרב ד"ר **שלמה רוזנפלד** הוא ראש ישיבת שדמות נריה ורב אזורי של המועצה האזורית עמק המעיינות, מראשי איגוד ישיבות ההסדר בישראל.

ביוגרפיה
--------

נולד לאליעזר ופנינה רוזנפלד, זוג ניצולי שואה הונגריים בגבעתיים. בצעירותו למד בישיבת כפר הרא"ה אצל הרב משה צבי נריה והרב אברהם צוקרמן לאחר הישיבה התיכונית למד בישיבת הר עציון אצל הרב יהודה עמיטל והרב אהרון ליכטנשטיין, ושרת בצה"ל במסגרת ההסדר בחטיבת הצנחנים כחייל וכמ"כ. לאחר נישואיו התגורר בקרני שומרון, ולימד בחטיבת ביניים בגבעת שמואל. לאחר מכן שימש כרב הקיבוץ שדה אליהו וכמורה בבית הספר האזורי בקיבוץ.

בשנת ה'תשנ"ד ייסד הרב משה צבי נריה יחד עם הרב רוזנפלד ישיבת הסדר ביישוב שדמות מחולה אשר לימים נקראה על שם הרב נריה שדמות נריה, ומאז הוא מכהן בראשה. הרב רוזנפלד מכהן גם כרבה האזורי של המועצה האזורית עמק המעיינות.

הרב ד"ר רוזנפלד הוא חבר הנהלת איגוד ישיבות ההסדר, ובעבר כיהן כיו"ר האיגוד. חבר בבית המדרש הישיבתי.

פרסם מאמרים רבים בכתבי העת התורניים "תחומין", "צוהר", "אסיף", "אמונת עתיך", "ממעין מחולה" ועוד.

הרב רוזנפלד הוא אחיו של הרב פרופסור בן ציון רוזנפלד. שתיים מאחיניותיו נרצחו בשנת 2005 בפיגוע ירי בגוש עציון.

נשוי ליעל ומתגורר בשדמות מחולה.

קישורים חיצוניים
----------------

* כתבות ומאמרים - הרב שלמה רוזנפלד, באתר ערוץ 7
* שיעוריו באתר "ישיבה"
* שיעוריו ביוטיוב
* עשרות מאמרים מכתבי עת באתר רמב"יש
* מאמרים של הרב שלמה רוזנפלד, באתר ספריית אסיף

הערות שוליים
------------

1. ↑  אתר בני דוד
2. ↑  אתר בית המדרש

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007417106105171
* VIAF: 7153237739829210782
* WorldCat (עם VIAF): 7153237739829210782

 |
פירוש נוסף ערך זה עוסק בדמות מקראית. אם התכוונתם למערכת שיגור טילים שפותחה בישראל, ראו פוטיפר (מערכת טילים).
פוטיפר (שני משמאל) מפקיד את יוסף על ביתו, ציור ממוזיאון בודה
**פּוֹטִיפַר שַׂר הַטַּבָּחִים** הוא דמות מקראית. הוא מוזכר לראשונה בספר בראשית, פרק ל"ז, פסוק ל"ו כאשר קנה את יוסף להיות עבדו. תוארו של פוטיפר במקרא הוא "סריס פרעה שר הטבחים", תואר שמשמעותו לא הובררה עד תום. ייתכן שמשמעותו היא השר הממונה על שוחטי בהמות בית המלך, או לחלופין השר הממונה על ההוצאות להורג. מהמקרא משתמע שבמתחם מגוריו של שר הטבחים היה מצוי גם בית הסוהר.

פוטיפר במקרא
------------

על פי המסופר במקרא, פוטיפר קנה את יוסף לעבד מיד המדנים, ובעקבות הצלחתו בתפקיד והביטחון שעורר בו, נתן בידו סמכויות רבות בביתו. לפי הסיפור המקראי, אשת פוטיפר חמדה את יוסף בליבה וניסתה לפתותו, אך יוסף לא שעה לפיתוי וחמק ממנה. משום כישלונה או נקמנותה, אשת פוטיפר טפלה על יוסף אשמת שווא של ניסיון לאונסה, ובעקבות כך פוטיפר אסר את יוסף בבית הסוהר שבו כלואים אסירי המלך.

פוטיפר במדרש
------------

המדרש דורש את התואר "סריס פרעה" שנעשה לסריס מחוסר יכולת הולדה. על פי המדרש סירוסו בא עליו מידי שמים משום שכשקנה את יוסף תכנן להשתמש בו לצרכיו המיניים.

המדרש מזהה את פוטיפר עם פוטי פרע כהן און, שנעשה לחותנו של יוסף לאחר ששוחרר מבית הסוהר והתמנה למשנה למלך מצרים.

במדרש נכתב כי אשתו הייתה חוזה בכוכבים, וראתה כי עתידים להיוולד לה צאצאים משותפים מיוסף. אך לא ידעה אם היא עצמה תהיה אם צאצאיו או שבתה תהיה האישה הנישאת ליוסף, ואכן מנשה ואפרים בני יוסף היו מצאצאיה, מבתה אסנת.

על פי מדרש אחר, אחרי ששכם בן חמור אנס את דינה בת יעקב, היא הרתה ונולדה לה בת בשם אסנת, ויעקב אבינו שלח אותה מהבית למצרים, ושם אשת פוטיפר, שהייתה עקרה, אימצה אותה כבת.

ראו גם
------

* אשת פוטיפר
* יוסף ואשת פוטיפר

קישורים חיצוניים
----------------

ויקישיתוף מדיה וקבצים בנושא **פוטיפר** בוויקישיתוף

הערות שוליים
------------

1. ↑  בראשית, ל"ז, ל"ו. בהמשך המוכרים מכונים: "הישמעאלים" (בראשית, ל"ט, א'), וייתכן שהמדנים והישמעאלים חד הם.
2. ↑  בראשית, ל"ט
3. ↑  בראשית רבה, פ"ו, ג'
4. ↑  "הוא פוטיפר הוא פוטיפרע" בראשית רבה, ע"ג ח'. ויש לכך יסוד גם במדרשים קדומים כדוגמת מכילתא דרבי ישמעאל, בשלח.
5. ↑  בראשית רבה פ"ה, ב'
6. ↑  פרקי דרבי אליעזר, פרק ל"ח

|  |  |
| --- | --- |
| בקרת זהויות עריכת הנתון בוויקינתונים | 
* GND: 118820699
* TDVİA: aziz-i-misr
* VIAF: 22938187
* WorldCat (עם VIAF): 22938187

 |
**אגם ביווה** (ביפנית: **琵琶湖**) הוא אגם המים המתוקים הגדול ביותר ביפן. האגם שוכן במערבו של מרכז האי הונשו, צפונית-מזרחית לקיוטו. קרבתו זו לבירה הקודמת של יפן הביאה להתייחסויות רבות אליו בספרות היפנית.

מקור השם
--------

השם ביווה נטבע בתקופת אדו, כאשר ישנן מספר תאוריות למקור השם. הסברה הרווחת היא שהשם קשור לכלי המיתר ביווה. האגם נודע בעבר בשם אוואוּמי (淡海. מיפנית: ים מים מתוקים) או צ'יקאצוּ אוואוּמי (近淡海. מיפנית: ים מים מתוקים ליד עיר בירה). בשלב מאוחר יותר שונה שמו לאגם אוֹמי, על שם החבל בו שכן באותה תקופה. האגם נקרא גם בספרות ניוֹ נוֹ אוּמי (鳰の海. מיפנית: אגם הטבלן הגמד).

גאוגרפיה
--------

אגם ביווה נוצר כתוצאה מפעילות טקטונית והוא אחד מעשרים האגמים העתיקים בעולם, בהיותו מתוארך כבן 4 מיליון שנה. במהלך תקופה זו התפתחה באגם מערכת אקולוגית מגוונת, עם כ-1,100 מינים, מתוכם 58 אנדמיים. בנוסף, כ-5,000 מיני עופות ימיים מבקרים באגם מדי שנה. המגוון הביולוגי באגם ניזוק קשות, בעיקר לאחר פלישתם של דגים זרים.

שטחו של האגם הוא כ-670 קמ"ר ועומקו המרבי הוא 104 מ'. הוא מנקז מספר נהרות קטנים מההרים סביבו ונשפך לנהר סטה, אשר בהמשך משנה שמו לנהר יודו ונשפך לים הפנימי סטו במפרץ אוסקה. גובה פני האגם עולה בכשלושה מטרים באביב עם הפשרת השלגים והגשמים, וכן בסתיו לאחר גשמי הטייפון.

שימושי האדם
-----------

אגם ביווה משמש מקור מים לערים קיוטו ואוצו, וכן לתעשיות הטקסטיל הסמוכות. הוא מספק מי שתייה לכ-15 מיליון איש בחבל קנסאי. בשטחי האגם חלקות גידול לדגי מים מתוקים כשמך ולפנינים.

בעשור האחרון של המאה ה-19 נחפרה תעלת אגם ביווה, אשר לאחר מכן הורחבה בתקופת טאישו. תעלה זו מילאה תפקיד חשוב בעירורה של התעשייה בקיוטו, לאחר שזו שקעה כתוצאה מהעברת עיר הבירה לטוקיו.

בצדו הדרום-מערבי של האגם חופי רחצה פופולריים. כמו כן, בעיר קוסצו פועלים הגנים הבוטניים הימיים מיזונומורי ומוזיאון אגם ביווה שמגולל את ההיסטוריה של האגם.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **אגם ביווה** |

* מכון אגם ביווה לחקר הסביבה
* אגם ביווה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007282682205171
* GND: 4217165-9
* LCCN: n87925614
* NDL: 00645291
* NKC: ge1099975
* VIAF: 136141661
* WorldCat: lccn-n87925614

 |
**ביטרבאלן** (בהולנדית: Bitterballen) (הרבים של bitterbal, מילולית כדור מר) הם חטיף הולנדי מבוסס בשר, המיוצר על ידי הכנת נזיד סמיך מאוד מעובה ברביכה וציר בקר ועמוס בנדיבות בבשר, מקררים את הנזיד עד שהוא מתייצב מסמיך מאוד ומתמצק ולאחר מכן מגלגלים חתיכות קטנות מהתערובת הסמיכה לכדורים. לאחר מכן מצפים כל כדור בפירורי לחם ומטגנים. תיבול הנזיד כולל בדרך כלל בצל, מלח ופלפל שחור, פטרוזיליה ואגוז מוסקט. רוב המתכונים כוללים אגוז מוסקט ויש גם וריאציות באמצעות אבקת קארי או שמוסיפים ירקות חתוכים דק כמו גזר למשל. 

הביטרבאל שואב את שמו ממילה כללית לסוגים מסוימים של משקאות אלכוהוליים בטעם עשבי תיבול, הנקראים ביטר בהולנדית, והם מוגשים בדרך כלל כחלק ממתאבנים (bittergarnituur), מבחר חטיפים מלוחים למשקאות, בפאבים או בקבלות פנים בהולנד.

ביטרבאלן דומים מאוד לקרוקט הנפוץ יותר (kroketten בהולנדית) במרכיבים ובשיטות הכנה/בישול, כמו גם בטעם, אם כי לקרוקט הגדול יותר יש צורת נקניק מוארכת ו/או מלבנית מובהקת.

הכנה
----

המרכיבים משולבים ומבושלים, ואז מקררים כדי שהתערובת תתצמק. לאחר שהמילוי יציב, מגלגלים את המילוי לכדורים בקוטר של 3 עד 4 ס"מ בערך,  לאחר מכן מגלגלים בתערובת פירורי לחם וביצים ומטגנים בשמן עמוק. הם מוגשים בדרך כלל עם רמקין או קערה קטנה של חרדל לטבילה. הכדורים נאכלים גם בסורינאם, האנטילים ההולנדיים, בהולנד, בבלגיה, בבונייר, ובמידה מסוימת גם באינדונזיה.

ראו גם
------

* רשימה של מנות קציצות

הערות שוליים
------------

קישורים חיצוניים
----------------

* השולחן ההולנדי - ביטרבאלן


1. ↑  Bitterballen from curry mash (recipe in Dutch) | Smulweb.nl
2. 1 2  "Bitterballen - Dutch Cocktail Croquettes - LifeStyle Food". אורכב מ-המקור ב-2019-04-15. נבדק ב-2012-06-22.
3. ↑  Authentic Dutch Bitterballs | Yummy Dutch
4. ↑  240.000 Rezepte / Kochrezepte bei Chefkoch.de
5. ↑  Caribbean Croquettes: Bitterbal
**פרחיה (פירי) ביבי** (נולדה ב-19 בפברואר 1979) היא כדורגלנית עבר ישראלית, אשר שיחקה בליגת הנשים הבכירה מאז הקמתה ב-1998 ועד שנת 2012 וכן בנבחרת ישראל.

קריירה כשחקנית כדורגל
---------------------

ביבי החלה לשחק ולהתאמן בבית ספר "רודמן" בקרית ים במסגרת טורנירים בית ספריים ואף השתתפה באליפות העולם לבתי ספר.
עוד לפני הקמתה של הליגה בארץ שיחקה ביבי במחוז צפון בליגת המחוזות.

עם פתיחתה של הליגה הצטרפה ביבי למכבי חיפה וזכתה עם הקבוצה ב-3 גביעים ו-2 אליפויות. הקבוצה התפרקה ב-2003 וביבי הצטרפה להפועל פתח תקווה ושיחקה בה בעונת 2004/2005. בעונה שלאחר מכן שיחקה בבנות קיסריה טבעון.

בעונת 2006/2007 הצטרפה לאלופת המדינה מכבי חולון וזכתה עמה בדאבל.

בין השנים 2007–2012 חזרה צפונה ושיחקה במכבי צור שלום עד פרישתה.

ביבי השתייכה לסגל נבחרת ישראל מאז הקמתה בשנת 1997 ורשמה 7 הופעות במדים הלאומיים.

תארים
-----

#### מכבי חיפה

* אליפות המדינה: 1998/1999, 2001/2002
* גביע המדינה: 1998/1999, 1999/2000, 2001/2002

### מכבי חולון

* אליפות המדינה: 2006/2007
* גביע המדינה: 2006/2007

קישורים חיצוניים
----------------

ויקישיתוף מדיה וקבצים בנושא **פרחיה ביבי** בוויקישיתוף
* פרופיל באתר ההתאחדות לכדורגל בישראל
**פובליליוס סירוס** (לטינית: Publilius Syrus; בעברית: פובליליוס הסורי) היה סופר בן המאה ה-1 לפנה"ס שכתב מחזות היתוליים בלטינית.

ביוגרפיה
--------

פובליליוס סירוס נולד בסוריה והובא כעבד לאיטליה. שנינותו וכישרונותיו גרמו לאדוניו לשחררו ולדאוג לחינוכו. מחזותיו ההיתוליים, שבהם הוא עצמו שימש כשחקן, זכו להצלחה בערי השדה של איטליה, ובמשחקים הציבוריים שנערכו על ידי יוליוס קיסר ב-46 לפנה"ס. פובליליוס היה כנראה מפורסם יותר כמי שמסוגל להמציא חרוזים בו במקום ללא הכנה מראש. בתחרויות הדרמטיות, שבהן התעלה על כל מתחריו הוא קיבל את הפרס מיוליוס קיסר.

כל מה ששרד מיצירותיו הוא אוסף של משפטים בצורת סידרה של אמרות מוסר. כל אמרה מורכבת מטור-שיר אחד (כלומר, שורה אחת כתובה במשקל שירי), והטורים ערוכים בסדר אלפביתי, בהתאם לאות הראשונה של כל שורה. במרוצת הזמן נוספו לטקסט משפטים שנלקחו ממחברים אחרים, ובעיקר משפטים של סנקה שמקוריותם מוטלת בספק. מספר הטורים המקוריים הוא כ-700, והם כוללים אמרות רבות, קצרות וקולעות למטרה כמו:

"תוכנית רעה היא זו שלא ניתן לשנותה."
"הנבער מדעת בלבד בז להשכלה."
"יש להרשיע את השופט המזכה את האשם."
"המזל כמוהו כזכוכית; הוא נשבר לרסיסים בעודנו מבריק."

לקריאה נוספת
------------

* ברוך י. מני (עורך ומתרגם), **חוכמתו של פובליליוס הסורי**, כרמל ירושלים, יוני 2022

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **פובליליוס סירוס** |

* פובליליוס סירוס, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007275387305171
* BIBSYS: 90235910
* BNE: XX1726887
* BnF: cb125118259 (data)
* CANTIC: a2011882x
* CiNii: DA12156630
* GND: 118793608
* ISNI: 0000 0000 7971 7020
* LCCN: n85194948
* NKC: xx0013263
* NLA: 35843400
* NLG: 216582
* NTA: 070071101
* RERO: 02-A000133835
* SELIBR: 85110
* SUDOC: 034354263
* Trove: 1112198
* VcBA: 495/8395
* VIAF: 22130553
* WorldCat: lccn-n85194948

 |
**ג'ולייט דניאל ורדן** (באנגלית: **Juliette Danielle Worden**;‏ נולדה ב-8 בדצמבר 1980) היא שחקנית אמריקאית המוכרת בזכות גילום דמותה של ליסה, מושא אהבתו של ג'וני בסרט "החדר".

קריירת משחק
-----------

### החדר

דמותה של ליסה בסרט "החדר" מגולמת על ידי ג'ולייט דניאל
דניאל הייתה השחקנית הראשית, יחד עם טומי ויזו בסרט הפולחן "החדר", בו היא גילמה את דמותה של ליסה, ארוסתו של ג'וני (ויזו). במקור, היא נבחנה לדמותה של מישל.

הסרט היווה כישלון ביציאתו: הוא נקטל בביקורות ונחשב לכישלון מסחרי. זמן מה לאחר צילומי "החדר", דניאל פרשה ממשחק במטרה להתמקד בקריירה אחרת. למרות זאת, במהלך השנים הסרט זכה למעמד של סרט פולחן לאור הקרנתו החוזרת והנשנית בהקרנות ליליות. בדומה לשחקנים אחרים ששיחקו בסרט, כגון טומי ויזו וגרג ססטרו, דניאל אימצה את ההצלחה שהסרט צבר ולעיתים הגיעה לאותן הקרנות. דניאל פתחה חשבון פייסבוק בו היא מתקשרת עם מעריציה.

השורה האהובה עליה מהסרט היא "תשאיר את התגובות הטיפשיות שלך בכיס" ("Leave your stupid comments in your pocket").

### חזרה למשחק

בשנת 2012 דניאל חזרה לעסוק במשחק. היא שיחקה בסרטים "Dead Kansas (אנ')",‏ "Ghost Shark 2: Urban Jaws (אנ')"‏ ו-"Till Morning".

חיים אישיים
-----------

ברוב ילדותה, דניאל גדלה בשוגר לאנד, טקסס (אנ'), פרבר של יוסטון. בהמשך היא עברה יחד עם אמה ואחותה ללוס אנג'לס בתחילת שנות ה-2,000 ושם החליטה להתמקד בקריירת משחק. בשנת 2017, דניאל עברה לסן אנטוניו כדי להיות קרובה למשפחתה.

ב-7 ביולי 2017, דניאל התחתנה עם ג'ו קלארק.

גילומה ב-"חי בסרט"
------------------

הסרט "חי בסרט" משנת 2017 בכיכובו של ג'יימס פרנקו, מתאר את יצירת הסרט "החדר" ומבוסס על ספרו של השחקן גרג ססטרו. את דמותה של דניאל גילמה השחקנית ארי גריינור (אנ'), למרות שבריטני ספירס נשקלה לגילום התפקיד.

פילמוגרפיה
----------

| שנה | שם הסרט | דמות |
| --- | --- | --- |
| 2002 | Tempus Fugit (סרט קצר) | סטודנטית |
| 2003 | החדר | ליסה |
| 2013 | Dead Kansas (אנ') | רבקה |
| Till Morning (סרט קצר) | איבי |
| 2015 | Ghost Shark 2: Urban Jaws (אנ') | אלסי גריי |
| 2018 | Texas Cotton | עובדת |

קישורים חיצוניים
----------------

* 

* אתר האינטרנט הרשמי של ג'ולייט דניאל
* ג'ולייט דניאל, ברשת החברתית פייסבוק

* ג'ולייט דניאל, ברשת החברתית אקס (טוויטר)

* ג'ולייט דניאל, באתר פינטרסט

* ג'ולייט דניאל, במסד הנתונים הקולנועיים IMDb (באנגלית)

* ג'ולייט דניאל, באתר AllMovie (באנגלית)

* ג'ולייט דניאל, באתר Rotten Tomatoes (באנגלית)

* ג'ולייט דניאל, באתר Metacritic (באנגלית)

* ג'ולייט דניאל, במסד הנתונים הקולנועיים KinoPoisk (ברוסית)

* ג'ולייט דניאל, באתר אייטונס (באנגלית)

הערות שוליים
------------

1. ↑  How Accurate is The Disaster Artist? The True Story of Tommy Wiseau, HistoryvsHollywood.com (באנגלית)
2. 1 2 3  Praxis Magazine, web.archive.org, ‏5 במרץ 2016
3. ↑  Facebook, פייסבוק
4. ↑  juliettedanielle, IAmA Juliette Danielle (Lisa from The Room), רדיט, ‏19 במרץ 2012
5. ↑  Juliette Danielle | Actress, IMDb (באנגלית)
6. ↑  Facebook, פייסבוק
7. ↑  Instagram, אינסטגרם

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 11073975
* GND: 1163285382
* ISNI: 0000 0000 5126 5405
* LCCN: no2009005855
* VIAF: 34291217
* WorldCat: lccn-no2009005855

 |
**קנזו נקאמורה** (ביפנית: **中村兼三**; באנגלית: **Kenzo Nakamura**;‏ נולד ב-18 באוקטובר 1973) הוא ג'ודוקא עבר יפני שהתחרה בקטגוריית המשקל עד 71 ק"ג, אלוף אולימפי מאטלנטה 1996.

בשנת 1995, נקאמורה זכה במדליית זהב באוניברסיאדה שנערכה בפוקואוקה, עיר הולדתו. באותה השנה הספיק גם לזכות במדליית זהב באליפות אסיה שנערכה בניו דלהי. בשנת 1996 הוא זכה לראשונה באליפות יפן (All Japan Judo Championships) לאחר שניצח בגמר את טקהיסה איווקאווה. עוד באותה השנה זכה בטורניר פריז היוקרתי כאשר ניצח בגמר את כריסטוף גגליאנו הצרפתי.

הוא נבחר לייצג את יפן באולימפיאדת אטלנטה 1996 וזכה במדליית הזהב בקטגוריית המשקל עד 71 ק"ג. בקרב הראשון הוא ניצח את תומאס שלייכר האוסטרי, בשמינית הגמר הוא ניצח את עבדל חאקים הרקט האלג'יראי וברבע הגמר ניצח את מרטין שמיט הגרמני. בחצי הגמר נקאמורה ניצח את קליוני בולדבטר המונגולי ובגמר גבר על קוואק דה-סונג הדרום-קוריאני בהחלטת שופטים לאחר שהקרב נגמר ללא הכרעה.

לאחר אטלנטה 1996, נקאמורה זכה במספר טורנירים נוספים. באליפות העולם בשנת 1997 שנערכה בפריז הוא זכה במדליית הזהב לאחר שניצח בגמר את כריסטוף גגליאנו הצרפתי בזכות איפון. בשנים 1998–2000 נקאמורה זכה שלוש פעמים ברציפות באליפות יפן. בשנים שלאחר מכן הצליח פחות כאשר כשל לעבור את הסיבוב השלישי באליפות העולם בשנת 1999 והודח בשלב רבע הגמר באולימפיאדת סידני 2000. באליפות העולם בשנת 2001 סיים במקום החמישי לאחר שהפסיד בשלב חצי הגמר ובקרב על מדליית הארד. בשנת 2002 נקאמורה זכה בפעם החמישית באליפות יפן ושנה לאחר מכן זכה בטורנירי טוקיו ופריז היוקרתיים. בשנת 2003 נקאמורה פרש מג'ודו תחרותי ולאחר מכן אימן בין היתר את נבחרות הנוער והבוגרים של יפן בג'ודו.

הישגים בטורנירים בסבב העולמי
----------------------------

| שנה | טורניר | מקום | קטגוריית משקל |
| --- | --- | --- | --- |
| 1993 | Sungkop Tournament Seoul | 3 | עד 71 ק"ג |
| 1994 | Belgian Open Championships Visé | 1 | עד 71 ק"ג |
| 1994 | Tournoi de Paris | 3 | עד 71 ק"ג |
| 1995 | A-Tournament Budapest Bank Cup | 2 | עד 71 ק"ג |
| 1995 | Czech Cup Prague | 2 | עד 71 ק"ג |
| 1996 | Tournoi de Paris | 1 | עד 71 ק"ג |
| 1998 | Tournoi de Paris | 2 | עד 73 ק"ג |
| 2000 | Moscow International Tournament | 1 | עד 73 ק"ג |
| 2001 | Tournoi de Paris | 1 | עד 81 ק"ג |
| 2002 | Jigoro Kano Cup Tokyo | 3 | עד 81 ק"ג |
| 2002 | German World Open Wuppertal | 3 | עד 81 ק"ג |
| 2003 | Jigoro Kano Cup Tokyo | 1 | עד 81 ק"ג |
| 2003 | Super A-Tournament Tournoi de Paris | 1 | עד 81 ק"ג |

קישורים חיצוניים
----------------

* קנזו נקאמורה, באתר olympedia.org
* קנזו נקאמורה, באתר איגוד הג'ודו העולמי
* קנזו נקאמורה, באתר JudoInside.com

הערות שוליים
------------

1. ↑  פרופיל וסטטיסטיקות אודות הג'ודוקא באתר sports-reference.com
2. ↑  הקרב מול כריסטוף גגליאנו, גמר אליפות העולם 1997, אתר JudoInside
**שלי גוטמן** הוא קצין צה"ל במילואים בדרגת תת-אלוף, כיהן כמפקד בסיס חצרים של חיל האוויר הישראלי.

ביוגרפיה
--------

גוטמן סיים את קורס טיס מספר 100 במגמת קרב. שירת כטייס סקייהוק וטייס פנטום. ב-1995 מונה למפקד טייסת 106, טייסת F-15, ובשנים 1997 עד 1999 פיקד על טייסת 101, טייסת מטוסי "ברק" F-16C. שימש ראש מחלקת מבצעים בחיל האוויר, ב-2004 מונה למפקד בסיס חצרים ופיקד עליו במהלך מלחמת לבנון השנייה ועד 2007. המשיך לשרת בחיל האוויר במילואים בין השאר במהלך מבצע עמוד ענן.

לאחר שחרורו כיהן כמשנה למנכ"ל וממונה על פיתוח עסקי בחברת "ערבה פאוור". ב-2014 מונה למנהל הפעילות בישראל של לוקהיד מרטין מערכות מידע. לאחר מכירת חטיבת מערכות המידע לחברת ליידוס (Leidos) מונה גוטמן למנכ"ל ליידוס ישראל. 

ביולי 2023 הודיע למפקד חיל האוויר על הפסקת שירותו במטה חיל האוויר בעקבות הרפורמה המשפטית.

חיים אישיים
-----------

גוטמן בעל תואר ראשון מאוניברסיטת תל אביב ותואר שני באסטרטגיה וניהול משאבים לאומיים מהאוניברסיטה לביטחון לאומי בוושינגטון. מתגורר בקיבוץ קטורה שבערבה.

קישורים חיצוניים
----------------

* הדס וול, ‏בביתו במדבר, באתר חיל האוויר הישראלי, פברואר 2008

הערות שוליים
------------

1. ↑  שני אירועי התרסקות מפגיעת ציפור, אתר אוניברסיטת תל אביב
2. ↑  שלי גוטמן מונה למנהל פעילות לוקהיד מרטין, אתר ישראל דיפנס, 3 באפריל 2014
3. ↑  שני בכירי חיל האוויר פרשו משירות במחאה על המהפכה המשפטית, באתר וואלה!‏, 19 ביולי 2023
4. ↑  "ההיסטוריה תשפוט": תת-אלוף רביעי מסרב להתייצב למילואים, באתר ערוץ 7, 19 ביולי 2023

| מפקדי בסיס חצרים  |
| --- |
| 

|  |
| --- |
| ג'ו אלון • ישעיהו (שייקה) ברקת • עמיחי שמואלי • יעקב טרנר • אשר שניר • דן פסח • רון חולדאי • משה מלניק • עוזי רוזן • עמירם אליאסף • אבי ברבר • עמוס ידלין • רני פלק • יוחנן לוקר • שלי גוטמן • חגי טופולנסקי • זיו לוי • טל קלמן • ניר ברקן • אבשלום עמוסי • אביעד דגן • גיא דוידסון |

 |
סיכת בקרית שליטה ימית וסמל המערך
**מערך השליטה הימית** בחיל הים הישראלי אחראי על יצירת התמונה הימית הכוללת את כל כלי השיט הנמצאים במרחב הימי של מדינת ישראל וסביבתה ושליטה על הכוחות הנמצאים בים. המערך ממונה על פיקוח על התנועה בכל המרחב הימי של ישראל, וכן על גילוי וזיהוי ניסיונות חדירה למרחב הימי של מדינת ישראל, והכוונת פלגות הבט"ש של החיל אל עבר מטרות ימיות חשודות.
הכוח המפעיל את המערך הוא בקריות השליטה הימית וקציני השליטה ימית.
המערך מחולק למוצבי שליטה זירתיים (מש"ז) בבסיס חיפה, בסיס אשדוד ובסיס אילת ובעבר גם במוצבי שליטה אזוריים (מש"א) בכגון במעבר ארז, גבעת אולגה, סטלה מאריס וראש הנקרה, שהועברו לתוך המש״זים, אשר מספקים כיסוי של המרחב הימי של מדינת ישראל וסביבתה באמצעות מכמ"ים ואמצעי גילוי נוספים. על כל מש"ז מפקד קצין בדרגת רב-סרן או סרן. בראש יחידת השליטה הימית (יש"י), המרכזת את המידע מכלל הזירות, עומד קצין בדרגת אלוף-משנה. ליחידת השליטה קיימים גם כשני מוצבים משלה, אשר מתפקדים בשיתוף עם שאר המוצבים בארץ.

גילוי וזיהוי
------------

על-פי חוקי השיט הבינלאומיים, חייב כל כלי שיט שמתקרב למרחק מסוים מגבולות ישראל, על-פי סוגו, להזדהות מול מערך השליטה הימית. במקרה שכלי שיט לא מזדהה מול מערך השליטה, לא תאושר כניסתו למים הטריטוריאליים של מדינת ישראל. במידה ועולים חשדות לחדירה, מוזנקים לכיוונו כלי בט"ש, שמתקרבים, ובודקים כי לא מדובר באיום.

בעלי תפקידים במערך
------------------

* **בק"שית** – מערך השליטה הימית מורכב מבקריות שליטה ימית (בק"שיות) הפזורות במוצבים השונים ומבצעות תפקידים שונים, החל מתצפיות ואיסוף נתונים ועד יצירת קשר עם גורמים שונים בים. הכשרת הבק"שיות אורכת 12 שבועות בבסיס ההדרכה של חיל הים. המתאימות מוקדמות לתפקיד אחראית משמרת או סמב"צית ים המנהלות אירועים בזמן אמת.
* **קשל"ט** – פיקוד מערך השליטה מושתת על קציני שליטה ימית (קשל"טים) אשר אחראים על שגרת ההפעלה של מערך הגילוי החופי והפעלת כוחות לסיכול פח"ע ימי, פיקוח ובקרה על שיט אזרחי ואירועי הצלה ימיים. זהו תפקיד פיקודי בליבת העשייה בחיל הים. ההכשרה אורכת כ-6 חודשים, מסלול ההכשרה כולל שהיות בשטח, תכנים פיקודיים והסמכה מנטלית ומקצועית אינטנסיבית.

קישורים חיצוניים
----------------

* צוף בן אליעזר, עיניים של חיל הים: הכירו את בקריות השליטה, התצפיתניות של חיל הים, באתר צה"ל (דרך ארכיון האינטרנט), 29 באוגוסט 2011
* חן אופיר, שולטות במוצב, באתר חיל הים, 2 במרץ 2014
* שי לוי, ‏שומרות הים, באתר ‏מאקו‏, 1 במאי 2014
* אגם תותחני, מצא בית הרחק מהבית, אתר זרוע הים, 24 באוקטובר 2022.
שגיאות פרמטריות בתבנית:לשכתב   
פרמטרי חובה [ נושא ] חסרים 



מיון בועות צבע ערוך
**מיון בועות** (באנגלית: Bubble Sort), הידוע גם בכינוי **מיון החלפה** הוא מיון השוואתי פשוט הפועל בסיבוכיות של {\displaystyle \ \Theta (n^{2})}. המיון קיבל את שמו מהדרך בה מבעבעים אלמנטים במערך: האלמנטים הכבדים בכיוון אחד, והקלים בכיוון ההפוך, וכך גם בינם לבין עצמם.

פרטי האלגוריתם
--------------

1. לכל {\displaystyle \ 1\leq i\leq n-1}, בצע -
	1. אם {\displaystyle \ a\_{i}>a\_{i+1}} (כלומר, אם האיבר ה-\ i וזה שאחריו לא מצויים בסדר הנכון) החלף ביניהם.
2. חזור על התהליך עד שלא ימצאו שני מספרים במיקומים עוקבים שאינם לפי הסדר.

דוגמה
-----

מימוש ב-#C למיון בועות עבור מערך b:

```
bool swapped = true;
while(swapped)
{
 swapped = false;
 for (int i = 0; i < b.Length - 1; i++)
 {
 if (b[i] > b[i + 1])
 {
 t = b[i];
 b[i] = b[i + 1];
 b[i + 1] = t;
 swapped = true;
 }
 }
}

```

ניתוח זמן הריצה
---------------

סיבוכיות הזמן של האלגוריתם היא {\displaystyle \ \Theta (n^{2})}, (כיוון שעבור קבוצה של \ n מספרים דרושים עד \ n מעברים על הקבוצה, ויהיה צורך לבצע \ n מעברים במקרה ש-\ a\_{n} הוא המספר הקטן ביותר בסדרה) דבר שהופך אותו ללא יעיל עבור נתונים רבים. לעומת זאת, עבור נתונים מעטים מאוד זהו המיון היעיל ביותר בשל פשטותו. עבור קלט ממוין חלקית או כמעט ממוין ייתכן שזמן הריצה יהיה נמוך יותר כיוון שהאלגוריתם יסיים את סידור המערך בפחות מ-\ n מעברים על המערך.

### צבים וארנבים

המרחק והכיוון אותו האיברים ברשימה צריכים לעבור משפיעים על הביצועים של האלגוריתם בגלל שאיברים זזים לכיוונים שונים במהירויות שונות. איבר שצריך לזוז לעבר סוף הרשימה יזוז מהר בגלל שהוא יוכל להשתתף בהשוואות רציפות. לדוגמה - האיבר הגדול ביותר ינוע כבר במעבר הראשון לסוף הרשימה בגלל שהוא יזוז בכל השוואה, בעוד שהאיבר הקטן ביותר ינוע רק מקום אחד אחורה בכל סיבוב. אם האיבר הקטן ביותר יהיה בסוף הרשימה, ידרשו n-1 מעברים לפני שהרשימה תהיה מסודרת. בשל הבחנה זו מכנים את האיברים האלו "צבים וארנבים" בהתאם לדמויות במשלו של איזופוס הצב והארנב.

כדי להתגבר על הבעיות בזמן ריצה שגורמים הצבים, פותחו וריאנטים של מיון בועות שמתגברים על הבעיה. מיון שייקר עובר על הרשימה לשני הכיוונים, וכך הצבים זזים מסוף הרשימה להתחלתה. מיון מסרק עובר על הרשימה בפערים קטנים והולכים, וכך נפטר מהצבים די מהר, ועובר לפערים קטנים יותר כדי לסדר את הרשימה.

קישורים חיצוניים
----------------

ויקישיתוף מדיה וקבצים בנושא **מיון בועות** בוויקישיתוף
* אנימציה, כתוביות בעברית, ללא קריינות, סרטון באתר יוטיוב: מיון בועות ומיון מהיר, הסבר והשואה
* דומה לקודם, סרטון באתר יוטיוב: אך באיכות גבוהה, כולל קריינות, עם מעט כתוביות, הכל באנגלית.

| אלגוריתמי מיון |
| --- |
| רקע תאורטי | תורת הסיבוכיות • סימון אסימפטוטי • סדר מלא • רשימה • אלגוריתם תוך-מקומי • מיון יציב |
| אלגוריתמי מיון | אקראי • בועות • בחירה • בסיס • הכנסה • מהיר • מיזוג • מנייה • מסרק • סלים • ערימה • רשת מיון • שייקר • של |
| שונות | מיון טופולוגי • בעיית סידור הפנקייקים של גודמן |
**עומר אלמוג** (נולד בשנת 1994), הוא אתלט ישראלי, אלוף ישראל (2015) בריצת 1500 מטר.

ביוגרפיה
--------

אלמוג נולד וגדל במושב שתולים. הוא למד בתיכון בבאר טוביה. אביו, אמיתי, רץ מרתון מקצועי, אימן אותו בתחילת דרכו. כיום הוא מתאמן בקבוצת מכבי תל אביב בהדרכתו של ד"ר רפי וישניצר.

### 2013

באליפות ישראל לנוער בריצת כביש למרחק של 5000 מטר שנערכה בנובמבר 2013 זכה אלמוג במדליית זהב בתוצאה של 15:41 דקות, לפני חבריו לאגודה, דוד טאייצ'ו 15:57 דקות ובני אלהין 15:59 דקות.

### 2014

באליפות ישראל באתלטיקה שנערכה ביולי 2014 זכה אלמוג במדליית כסף בריצת 1500 מטר בשיא אישי חדש של 3:51.22 דקות, אחרי איימרו עלמיה מהפועל אתלטי אורן השרון (3:49.77 דקות) ואסמרו אררו מהפועל עמק חפר (3:51.40 דקות).

### 2015

#### אלוף ישראל

באליפות ישראל באתלטיקה שנערכה ביולי 2015 זכה אלמוג במדליית זהב בריצת 1500 מטר בהשוואת שיא אישי של 3:51.22 דקות, לפני האלוף היוצא איימרו עלמיה (3:51.57 דקות) ומולוסאו דניאל (3:56.55 דקות), שניהם מהפועל אתלטי אורן השרון.

בתחרות שנערכה בקסלו בלגיה באוגוסט אותה שנה קבע אלמוג בריצת 1500 מטר שיא אישי חדש של 3.46.91 דקות.

### 2019

במסגרת תחרות "האסקי קלאסיק" שנערכה באולם בסיאטל שבארצות הברית ב-8 בפברואר 2019, ייצג אלמוג את אוניברסיטת טקסס עמק ריו גראנדה ושיפר את שיאו האישי בריצת מייל, כשקבע זמן של 4:06.85 דקות וסיים במקום השלישי במקצה שלו וה-23 הכללי (מתוך 53 רצים).

שיאים אישיים
------------

* ריצת 800 מטר: 1:53.35 דקות (2015)
* ריצת 1500 מטר: 3.46.91 דקות (2015)
* ריצת מייל: 4:06.85 דקות (2019)

קישורים חיצוניים
----------------

* עומר אלמוג, באתר מבט למרוץ
* תנו כבוד להבטחות הגדולות של הדרום, באתר mynet (כפי שנשמר בארכיון האינטרנט), 24 באפריל 2011

הערות שוליים
------------

1. ↑  דני בורשבסקי‏, אתלטיקה: עומר אלמוג ואדווה כהן אלופי ישראל בריצת כביש, באתר וואלה!‏, 24 בנובמבר 2013
2. ↑  אורן בוקשטיין, שיאים אישיים לאלמוג, גטרידה ולוינוגרצקי, באתר איגוד האתלטיקה בישראל, 8 באוגוסט 2015
3. ↑  אורן בוקשטיין, שיאים אישיים באולם לאדווה כהן ולעומר אלמוג, באתר איגוד האתלטיקה בישראל, 9 בפברואר 2019
**חַראם** (ערבית: حَرَام ) הוא מושג בפיקה, אשר מקורו בשפה הערבית, ומשמעותו היא "אסור".

לעיתים זה מדבר על דבר מה מקודש אשר לאנשים מסוימים, כמו אלו אשר לא נמצאים במצב של טהרה, לגשת אליו. במובן היותר רחב, מדובר על מעשים שאסור לעשות מבחינה הלכתית.

מעשים אשר נכנסים תחת ההגדרה של "חראם" הם בדרך כלל מעשים אשר אסורים באופן ברור ומפורש בקוראן או בסונה.

פוסקי ההלכה באסלאם מגדירים את החראם כלהל: דבר מה אשר השריעה אסרה על עשייתו, ומצווה על ההימנעות ממנו באופן החלטי ומוחלט. עשייתו היא חטא, והימנעות זוכה בגמול מאללה.

סוגים של חראם
-------------

להלן כמה דברים שנחשבים לחראם באסלאם:

### עבודה זרה (شرك )

הדבר שנמצא בראש רשימת המעשים שנמצאים תחת הקטגוריה של "חראם" הוא העבודה הזרה, שהיא עבודת כל דבר מלבד אללה.

### לבוש

באסלאם, לבוש משי וענידת תכשיטים מזהב אסורים על הגבר, אך מותרים לאישה.

לבוש צמוד, אשר מבליט את צורת הגוף, אסור על האישה.

### ירושה

אדם שמונע ירושה מאחד הילדים שלו, מבצע מעשה חראם.

### זנות וניאוף

כל יחסי אישיות שאינם יחסי אישות בין גבר לאישה נשואים, אסורים בהחלט באסלאם, ונחשבים חראם.

ראו גם
------

* חלאל

קישורים חיצוניים
----------------

ויקישיתוף מדיה וקבצים בנושא **חראם** בוויקישיתוף
* חראם, באתר אנציקלופדיה בריטניקה (באנגלית)

הערות שוליים
------------

1. ↑  Siddiqi, Muhammad Iqbal. **The Family laws of Islam**, Adam Publishers & Distributors, 2010
2. ↑  Sabiq, al-Sayyid, 1915-2000. **Fiqh us-sunnah**, American Trust Publications, cop. 1410/1991
3. ↑  David. Whiteley, (2011), *Sharia law.*, ISBN 9781441688415, נבדק ב-2018-09-30`{{citation}}`: תחזוקה - ציטוט: extra punctuation (link)
4. ↑  Philips, Abu Ameenah Bilaal, author. **The evolution of fiqh : Islamic law & the madh-habs = Tārīkh al-madhāhib al-fiqhīyah**
5. ↑  **The Bloomsbury Companion to Islamic Studies**, Bloomsbury Academic
6. ↑  Fauzi M. Najar, THE APPLICATION OF SHARIA LAWS IN EGYPT, **Middle East Policy** 1, 1992-09, עמ' 62–73 doi: 10.1111/j.1475-4967.1992.tb00196.x
7. ↑  Adamu, Umar Faruk, author. **Medicine in the Qur'an and Sunnah : an intellectual reappraisal of the legacy and future of Islamic medicine and its representation in the language of science and modernity**

|  |  |
| --- | --- |
| בקרת זהויות עריכת הנתון בוויקינתונים | 
* TDVİA: haram

 |